Kaja/1934/06/10/Hukkamõist Helasele
Hels. Sanomat" nimetab teda seiklejaks.

Helsingi, 9. juunil. Magister Helase Arreteerimise kohta Tallinnas "Helsingin Sanomat" kirjutavad oma eilses õhtuväljaandes muuseas: Meie oleme juba korduvalt juhtinud tähelepanu sellele, et segamisel teise riigi siseasjadesse on oma piirid. Selleks oli meil küllalt põhjust, sest meil on rühm tegelasi, kes peab end õigustatuks tegutsema, nagu temale meeldib, ja seda mitte ainult kodumaal, vaid ka väljaspool riigipiire. See rühm, kellel puuduvad kõik eeldused juhtimiseks ja nõuandmiseks, on läinud nii kaugele, et ta toetas ühes Soomele sõbralikus riigis salaliikumist, mis püüdis hävitada seaduslikku riigivõimu. Eesti valitsuse kannatus äratas teatud imestust. Nähtavasti nüüd see kannatus aga lõppes. Üks Soome seiklejate rühma juhte, kes sõitis Eestisse teatud suuräri ülesandel, on nähtavasti kurjasti tarvitanud oma ülesannet ja on salakoosolekust osa võtnud. Oma tegevusega ta rikkus lojaalsust võõra riigi vastu. Helanen, kes on kõiges selles süüdi, ei tohi imestada selle üle, et ta arreteeriti. Ta võib ainult õnne tänada, et see juhtus Eestis ja mitte mõnes teises riigis, kus ta saatus samasuguste eksimuste tagajärjel oleks muutunud veidi ebamõnusamaks. See sündmus on Soome seisukohalt vaadelduna õige kahetsemisväärne. See ei tõsta mingil viisil meie prestiishi ega suurenda lugupidamist meile. Valitsus peaks ometi pöörama tähelepanu sellele lapsikule välispoliitikale, mida ajavad teatud ringkonnad, lõpetab leht.

Kaja
1934